Tove Videbæk (KRF), 1999-03-04:
Jeg vil gerne sige tak for en god debat og også tak for den store tilslutning til hensigten med vores debat og også vores forslag til vedtagelse.
Jeg vil gerne give et par kommentarer til enkelte ordførere.
Hr. Ebbe Kalnæs rejste nogle spørgsmål om opholdstilladelse, og den indstilling, som hr. Ebbe Kalnæs har til disse ting, er vi helt enig i.
Fru Elisabeth Arnold nævnte, at vi havde glemt kunderne i debatten.
Jeg vil bare minde om, at jeg nævnte et projekt
fra Sverige, der hedder »Cast«, jeg nævnte nogle kurser fra England og talte i øvrigt også om, at vi bør have mere forskning på området, fordi vi ved for lidt om kunderne.
I øvrigt kan jeg også sige, at politivedtægten giver mulighed for at tildele kunder bøder, og Kristeligt Folkeparti har stillet det spørgsmål til justitsministeren, om man vil overveje at håndhæve politivedtægten på dette område.
Vi har desværre ikke fået noget svar fra justitsministeren endnu, men så vidt vi ved, er denne bestemmelse i politivedtægten ikke blevet håndhævet siden 1975.
Så vil jeg lige sige et par ting om pindene.
Vi taler meget i vores forslag til vedtagelse om at øge den sociale indsats, og det gøres der også i regeringens forslag.
Vi har nævnt sluseprojektet, og vi synes, det var glædeligt, at netop i sluseprojektet viste de prostituerede i alle kommuner stor interesse for socialforvaltningens tilbud om revalidering og også for psykologhjælp.
Men de prostituerede er ikke en homogen gruppe, som vi også har hørt.
Nogle er danskere, andre udlændinge, og nogle er arbejdsløse, mens andre er i arbejde.
Slusemedarbejderne skulle ikke formå de prostituerede til at ophøre med prostitutionen, men lette vejen til ophør, og et af formålene med projektet var at give socialarbejdere i kommunen viden om prostitution, så de var bedre rustet til at hjælpe.
Men det gøres jo ikke lettere for medarbejderne i socialforvaltningerne, når de prostituerede faktisk overhovedet ikke er nævnt i lov om social service. Der er mange svage grupper, som er nævnt specielt, men de prostituerede er overhovedet ikke nævnt.
I det sociale regi er der brug for opsøgende arbejde og samarbejde mellem myndigheder, og der er brug for ensartede regler over hele landet.
Der er brug for løsninger på problemet med forskellig arbejds- og bopælskommune, og der må gøres en særlig indsats i f.eks. lov om social service, så de prostituerede kommer på lige fod med andre svage grupper.
Der må uddannes socialrådgivere, og specielt efteruddannelse skal der til.
I pind 2 taler vi om at skærpe efterforskning og håndhævelse, og dér må vi sige, at bagmændene til handel med kvinder ofte er svære at straffe, fordi kvinderne som oftest opholder sig ulovligt i landet.
Det beskytter bagmændene, fordi kvinderne er bange for at melde dem, bange for at gå til politiet, og samtidig straffer vi kvinderne ved at sende dem ud af landet, hvorved man i de fleste tilfælde mister muligheden for at få deres vidneudsagn.
Derfor er vi nødt til at tage diskussionen om opholdstilladelse op senere.
Jeg vil gerne lige sige et par ord mere om annoncerne, både i aviser og i tv, for de er et direkte bindeled mellem den prostituerede og kunden.
Annoncerne gør det muligt for kunden at sidde i ro og mag derhjemme med avis og tv og udvælge den prostituerede, han ønsker.
Der er ingen opdagelsesfare, og annoncerne for prostitution er således skyld i den store andel af indendørsprostitution på massageklinikker.
Det er også lettere at skjule handel med mennesker, når den gemmes væk i massageklinikker.
Hvor synes ministeren, grænsen går, og hvor går den egentlig rent juridisk i denne sag?
Flere ordførere har tilkendegivet, at de vil stemme både for vores og regeringspartiernes forslag til vedtagelse, og nogle har sagt, at de vil stemme for regeringens forslag og ikke for vores.
Vi mener ikke, der er nogen større afstand mellem de to forslag.
I substansen er der i hvert fald ingen forskel, sådan som vi ser det, uanset om vi stemte for lovforslag nr. L 43 eller ej, og derfor har vi faktisk besluttet at stemme for regeringens forslag.